દશેરા આવવાને હજીતો મહિનાઓ બાકી છે પરંતુ તેમ છતાં આ રવિવારે અમદાવાદીઓ ફેસબુક પર પોતાના ગામના ફાફડાઓ લઈને કૂદી પડ્યા હતા. આમજુવો તો અમદાવાદ રોજ કિલોબંધ ફાફડા ખાય છે પણ એને એ પૂરા ગર્વથી તો કદાચ દશેરાના દિવસે જ ખાય છે. ફાફડા અથવાતો ગાંઠીયા એ મૂળ સૌરાષ્ટ્રની વાનગી અને જેને અંગ્રેજીમાં authentic કહી શકાય એવા ગાંઠીયા તો સૌરાષ્ટ્રમાં જ મળે અને એ પણ કેટકેટલી જાતના? અમદાવાદમાં પણ ફાફડા ઉપરાંત ભાવનગરી ગાંઠીયા મળે, પાપડી ગાંઠીયા મળે અને મને કદાચ સૌથી ભાવે છે એ ચંપાકલી ગાંઠીયા પણ મળે. પણ રવિવારે ખબર નહીં કેમ અમદાવાદીઓ એમના શહેરના ફાફડાના બચાવમાં ફેસબુક પર યુદ્ધ લડવા લાગ્યા.